“ ከጎረቤት አገራት ጋር ያለን የዲፕሎማሲ ግንኙነት ተጠናክሮ ይቀጥላል!”-መንግስት
“ ከጎረቤት አገራት ጋር ያለን የዲፕሎማሲ ግንኙነት ተጠናክሮ ይቀጥላል!”ሲል የፌደራል የመንግስት ኮሙኒኬሽን ጉዳዮች ጽሕፈትቤት ገለጸ፡፡
ጽሕፌትቤቱ ባወጣው ሳምንታዊ የአቋም መግለጫው እንዳመለከተው፤ ፈጣን ልማትን ለማረጋገጥ ምቹ ሁኔታን ከመፍጠር አኳያም በሀገራችን፣ በአካባቢያችንና በአህጉራችን ብሎም በዓለማችን ዙሪያ ሰላም፣ ፀጥታና መረጋጋት እንዲሰፍን የተቻለንን ሁሉ በመሥራትም ላይ ይገኛል ፡፡አገራችን ኢትዮጵያ ከራሷ አልፋ ለአጎራባች አገራት፤ ለአካባቢያዊ፣ አህጉራዊና ዓለምአቀፋዊ ሰላምና ልማት መጠናከርም አበክራ እየሰራች ትገኛለች። ይህም ዓለም አቀፍ አድናቆትና ክብር እንዳተረፈላት አይዘነጋም።በተለይም በአፍሪካ አገራት መካከል ሰላምና መረጋጋት እንዲሰፍን፣ በመካከላቸውም ጠንካራ የኢኮኖሚ ትስስር እና የጋራ ተጠቃሚነት እንዲፈጠር ከምታደርገው ጥረት ባሻገር የአፍሪካ ችግሮች አፍሪካዊ መፍትሄ እንዲያገኙና አህጉሪቱ በዓለም መድረክ ተሰሚነት እንዲኖራት እያደረገችው ያለው ጥረት በአህጉሪቱ ማህበረሰብ ዘንድ አድናቆትን ያተረፈ ተግባር ሆኗል።በዚህ በኩል በተለይም ከአጎራባች አገራት ጋር፡ የህዝቦችን ጥቅም ባስቀደመ የጋራ ተጠቃሚነት መርህ ላይ ተመስርተን በሰራነው ተግባር አበረታች ውጤቶች ተመዝግበዋል፡፡ የውጭ ጉዳይ እና የአገራዊ ደህንነት ፖሊሲያችን በግልጽ እንዳስቀመጠው፡ በጎረቤት ሀገራት የውስጥ ጉዳይ ጣልቃ ባለመግባት፡ ይልቁንም ለሰላማቸውና ለልማታቸው የሚጠበቅባትን ዋጋ በመክፈል ጭምር ዕምነት የሚጥሉባት ጎረቤት ለመሆን ችላለች፡፡ የኃይል ልማት፣ የመንገድና የባቡር መሰረተ ልማቶችን በመዘርጋት ሀገራቱንና ህዝቦቻቸውን በኢኮኖሚ ለማስተሳሰር የምታደርገው ጥረትም ከጊዜ ወደጊዜ እያደገና በተገቢው መልኩ ዕውቅና እያገኘ መጥቷል፡፡ በዚህም ከሱዳን፣ ጅቡቲ፣ ኬኒያ፣ ደቡብ ሱዳንና ሶማሊያ ጋር ያለን ግንኙነት ከጊዜ ወደጊዜ እያደገ መጥቷል፡፡ ከነዚህ አገራትም አልፎ ከምሥራቅ አፍሪካ አገሮች በተለይም ከሩዋንዳና ዩጋንዳ፣ ከታንዛንያና ቡሩንዲ ጋር ያለን ግንኙነት ጠንካራ ወደሚባል ደረጃ አድጓል፡፡ ከአባይ ወንዝ የታችኛው ተፋሰስ ሀገራት ጋርም ታሪካዊ የሚባል አዲስ ግንኙነት መፍጠር እየተቻለ ነው፡፡ከነዚህ አገራት ጋር ያለንን በጎ ግንኙነት ይበልጥ ለማጠናከር ሲባልም በመሪዎች ደረጃ ኦፊሴላዊ ጉብኝቶችን የማድረግ ሥራ ተጠናክሮ ቀጥሏል ብሏል ፡፡ሰሞኑን የጅቡቲና የሱዳን ሀገራት ፕሬዚዳንቶች በአገራችን ያካሄዱት ጉብኝት፣ እንዲሁም ክቡር ጠቅላይ ሚኒስትር ሃይለማርያም ደሳለኝ በታንዛኒያ ያካሄዱዋቸው ጉብኝቶችን ጠቅሷል ።በአጠቃላይ አገራችን ከራሷ ጥቅም ባለፈ ለአጎራባች አገራት ሰላም ዕድገትና ብልጽግና መረጋገጥ ብሎም ለአካባቢያዊና አህጉራዊ ትስስርና የጋራ ጥቅም መረጋገጥ እያካሄደች ያለውን የዲፕሎማሲ እንቅስቃሴ አጠናክራ የምትቀጥለው ይሆናል ንው ያለው ።ሀገራዊ ፖሊሲው ህዝቦችን በየደረጃው ተጠቃሚ የሚሆኑበትን ፈጣን ልማትና የዴሞክራሲ ስርዓት ግንባታ እውን በማድረግና ለዚሁ የተመቻቸ ሁኔታን በመፍጠር ላይ መሆኑም አንስቷል ።
ከዚህ አንጻር ከምስራቁም ይሁን ከምዕራቡ ዓለም ጋር ግንኙነቱን በማጠናከር ንግድ፣ ኢንቨስትመንት፣ ቱሪዝምና ለልማት የሚሆን ፋይናንስ ወዘተ በማፈላለግ ላይ ትኩረቱን ያደረገ የኢኮኖሚ ዲኘሎማሲ እንቅስቃሴ በማድረግ ላይ እንደሚገኝም አስታውሷል ።ኢትዮጵያ ብሄራዊ ጥቅሟን በማስጠበቅና አገራዊ ህልውናዋን በማረጋገጥ ላይ ያነጣጠረ የውጭ ጉዳይ እና የአገራዊ ደህንነት ፖሊሲ ተግባራዊ ማድረግ ከጀመረች ከሁለት አስርት ዓመታት በላይማስቆጠሯም እንዲሁ ።